फरायसा समाव बिथाङा सोलोंथाइ जिउखौ जोबोर दुखु-खष्टजों बारहोनांगौ जादोंमोन। जेब्ला इं 1983 मायथाइआव गहपुराव बर’ आरो असमीयाफोरनि गेजेराव दाङाबाजि जादोंमोन अब्ला बिथाङा बै समाव 10 बोसोर बैसोनि गुदि फरायसालिनि फरायसामोन। इं 1987-1989 मायथाइआव दुलाराय बर’ फरायसा आफादनि बड’लेण्ड सोमावसारनाय। बै समाव बिथाङा गोजौ फरायसालिनि फरायसामोन। बिथाङा फरायसा समावनो इं 1988-1989 मायथाइनि थाखाय ABSU नि भलुन्टियार फर्चनि सोद्रोमा जानानै हाबा मावनो गोनां जादोंमोन। इं 1989 मायथाइआव फिन गहपुराव नैथि खेबनि थाखाय बर’ आरो असमीयाफोरनि गेजेराव दाङाबाजि जादोंमोन। बै समाव फरायसालिआव फरायनायनि मोजां थासारि गैयामोन आरो फरायनायनि थुलुंगानिबो आंखालमोन। बै समाव गहपुराव बर’ आरो असमीयाफोरनि गेजेराव दाङा-बाजि जानाय, न’-बां सावलायनाय, मानसि बुथारलायनाय आरि न’आव थाथिरनो हायै गाज्रि थासारिनि थाखायनो बिथाङा गोजौ फरायसालिनि फरायनायखौ दोनथ’नानै अरुनाचल प्रदेशआव खारखोमानानै गावनि जिउखौ दैदेननो थाखाय दानसे सम ट्राकनि लेबार मावनो गोनां जादोंमोन। बेनि अनगायैबो बिथाङा मेघालयआव थांनानै दाननै सम खैला जावग्रा लेबार आरो हटेलाव थानानै काप-प्लेट सुग्रा लेबार मावनो गोनां जादोंमोन।